《打鼓山》
清代·朱仕玠

鼓山邑右辅，百里见尻骨。狰状类孤罴，修脚踏涨渤。

兹地萃舟类，宄黠时出没。道乾昔败衄，袽船渍番血。

谁为覼缕传，毋乃涉荒忽。森森朴𣙙材，营伍樵苏窟。

代期三年瓜，口粮随月拨。猛性阚虎哮，赖此朝夕活。

居民慑乳羊，腰镰不敢越。将军巡哨堡，清笳暮幽咽。

作者简介：福建建宁人，字璧丰，号筠园。朱仕琇兄。乾隆十八年拔贡生。授德化教谕，后升内黄知县，未上任而卒。有《筠园诗稿》、《小琉球漫志》、《龙山漫录》等。